**Zákon proti byrokracii**

Dňa 1. 9. 2018 nadobudol účinnosť zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii).  
  
Zavádza povinnosť pre orgány verejnej moci získavať a používať pri svojej úradnej činnosti údaje evidované v informačných systémoch verejnej správy a zároveň oslobodzuje fyzické osoby a právnické osoby od povinnosti predkladať najčastejšie požadované výpisy z registrov. Ide o výpis z listu vlastníctva, výpis z obchodného registra, výpis zo živnostenského registra a od 1. januára 2019 aj výpisy a odpisy z registra trestov. Tento zákon sa dotýka aj našej mestskej časti.

Najväčší rozdiel, oproti terajšiemu stavu budú občania vnímať najmä pri všetkých druhoch konaní, ktoré mestská časť vedie, najmä agenda stavebného úradu, prideľovanie súpisných čísiel alebo agenda daní. V zásade všade kde ste doteraz museli doniesť mestskej časti výpis z listu vlastníctva alebo výpis z podnikateľských registrov, už táto povinnosť odpadne a dané výpisy si za Vás vyžiada priamo mestská časť, bezplatne.

Občan napríklad ani pre účely hlásenia pobytu už nebude predkladať mestskej časti výpis z listu vlastníctva v listinnej podobe ale poskytne zamestnancovi údaje (predmet žiadosti, názov obce a katastrálneho územia, identifikáciu vlastníka alebo inej oprávnenej osoby, alebo parcelné číslo pozemku registra „C“ alebo registra „E“, alebo súpisné číslo stavby, prípadne číslo bytu a číslo listu vlastníctva), potrebné na účel overenia vlastníckeho práva alebo spoluvlastníckeho práva k budove alebo jej časti. A samotný výpis si už bezplatne zabezpečí mestská časť.

Veríme, že aj takéto opatrenia zjednodušia vybavovanie bežných vecí, ktoré občania riešia s našou mestskou časťou.

JUDr. Ondrej Beracka